जीतपुरसिमरा गोल्डकप : चर्च ब्वाइज सेमिफाइनलमा
सिमरा रंगशालामा भइरहेको १३ औं संस्करणको जगदम्बा स्टिल सिमरा गोल्डकप प्रतियोगितामा मंगलबार विभागीय टिम नेपाल एपीएफ क्लबविरुद्ध २–१ को जित निकाल्दै चर्च ब्वाइज युनाइटेड सेमिफाइनल पुगेको छ ।
बारा — सिमरा रंगशालामा भइरहेको १३ औं संस्करणको जगदम्बा स्टिल सिमरा गोल्डकप प्रतियोगितामा मंगलबार विभागीय टिम नेपाल एपीएफ क्लबविरुद्ध २–१ को जित निकाल्दै चर्च ब्वाइज युनाइटेड सेमिफाइनल पुगेको छ ।एपीएफले सुरुवाती अग्रता बनाए पनि चर्च ब्वाइजले पहिलो सहभागितामै सेमिफाइनल तय गरेको हो । टोलीले एनआरटीसँग सेमिफाइनलमा बिहीबार प्रतिस्पर्धा गर्नेछ ।खेलको २३ औं मिनेटमा मिडफिल्डर सन्तोष श्रेष्ठले गोल गरे । श्याम नेपालीले बक्सभित्र उपलब्ध गराएको बल नियन्त्रणमा लिँदै सन्तोषले अग्रता दिलाए । सन्तोषको एयर बलले पोस्टभित्र पुग्दा चर्च ब्वाइजका अफ्रिकी गोलरक्षक प्रिसोले प्रतिक्रियाविहीन भए ।त्यसपछि चर्च ब्वाइज खेलमा फर्कियो । मिडफिल्डरद्वय सन्तोष न्यौपाने र रञ्जित पाण्डेले गोल गरे । ३१ औं मिनेटमा सन्तोषले गोल गर्दै टिमलाई बराबरीमा ल्याए । रञ्जित पाण्डेको क्रसमा सन्तोषको प्रहार एपीएफका डिफेन्डरको खुट्टामा लाग्दै गोलमा परिणत भयो ।बराबरीपछि आक्रामक बनेको चर्च ब्वाइज पहिलो हाफमै अग्रता बनाउन सफल भयो । ४३ औं मिनटमा रञ्जित पाण्डेको उत्कृष्ट डाइभिङ हेडरमा चर्च ब्वाइजले अग्रता बनायो । सुवास गुरुङको क्रसमा रञ्जितले गोलपछि चर्च ब्वाइजका प्रशिक्षक प्रदीप हुमागाईं उत्साही देखिए । दोस्रो हाफ गोलरहित बने पनि दुवै टिमले आकर्षक अवसर सिर्जना गरेका थिए ।एभरेस्ट बैंक म्यान अफ द म्याच चर्च ब्वाइजका अफ्रिकी मिडफिल्डर ओउसो वेम्पा घोषित भए । एभरेस्ट बैंकका क्षेत्रीय प्रमुख विभूति न्यौपाने र जीतपुरसिमराका वडाध्यक्ष ईश्वर खत्रीले म्यान अफ द म्याचको उपाधि प्रदान गरे । उनले १० हजार पाए ।बुधबार पहिलो सेमिफाइनलमा हेटौंडाको मकवानपुर–११ ले हिमालयन शेर्पाको सामना गर्नेछ ।